pythainlp/thaigov-v2-corpus-22032023 huggingface dataset:
วันอาทิตย์ที่ 24 กรกฎาคม 2565
รมต.อนุชา นำประชาชนชาวชัยนาทร่วมกิจกรรมจิตอาสา เพิ่มมูลค่าผักตบชวา รักษาแหล่งน้ำสรรพยา เฉลิมพระชนมพรรษา ครบ 70 พรรษา ในหลวง ร.10
รมต.อนุชา นำประชาชนชาวชัยนาทร่วมกิจกรรมจิตอาสา เพิ่มมูลค่าผักตบชวา รักษาแหล่งน้ำสรรพยา เฉลิมพระชนมพรรษา ครบ 70 พรรษา ในหลวง ร.10
วันนี้ (24 กรกฎาคม 2565) เวลา 10.00 น. ณ เทศบาลตำบลบางหลวง อ.สรรพยา จ.ชัยนาท นายอนุชา นาคาศัย รัฐมนตรีประจำสำนักนายกรัฐมนตรี นำคณะข้าราชการ ภาคเอกชน และประชาชนในพื้นที่ ร่วมกิจกรรมจิตอาสาเนื่องในโอกาสเฉลิมพระชนมพรรษา ครบ 70 พรรษา ของพระบาทสมเด็จพระปรเมนทรรามาธิบดีศรีสินทรมหาวชิราลงกรณ พระวชิรเกล้าเจ้าอยู่หัว ในโครงการ "ดีพร้อมจิตอาสา เพิ่มมูลค่าผักตบชวา รักษาแหล่งน้ำสรรพยา" ซึ่งจัดขึ้นโดยศูนย์ส่งเสริมอุตสาหกรรมภาคที่ 3 กรมส่งเสริมอุตสาหกรรม โดยมี นายรังสรรค์ ตันเจริญ ผู้ว่าราชการจังหวัดชัยนาท ดร.ณัฐพล รังสิตพล อธิบดีกรมส่งเสริมอุตสาหกรรม และจิตอาสาในพื้นที่ จ.ชัยนาท กว่า 250 คน ร่วมกิจกรรม
รัฐมนตรีประจำสำนักนายกรัฐมนตรี กล่าวว่า การจัดกิจกรรมในครั้งนี้เป็นการสืบสาน รักษา และต่อยอดศาสตร์พระราชา และโครงการอันเนื่องมาจากพระราชดำริของพระบาทสมเด็จพระเจ้าอยู่หัวฯ มาเป็นหลักในการบำบัดทุกข์และบำรุงสุขให้ประชาชน และต่อยอดการดำเนินงานของหน่วยพระราชทานและประชาชนจิตอาสาพระราชทานให้เป็นแบบอย่างการบำเพ็ญสาธารณะประโยชน์ในพื้นที่ต่างๆ ซึ่งเป็นสิ่งที่รัฐบาล นำโดย พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม ได้กำหนดเป็นนโยบายหลักในการปกป้องและเชิดชูสถาบันพระมหากษัตริย์ ซึ่งเป็นเสาหลักของประเทศชาติ และเป็นโอกาสดีที่ประชาชนชาว จ.ชัยนาท ได้ร่วมสำนึกในพระมหากรุณาธิคุณของพระบาทสมเด็จพระเจ้าอยู่หัวฯ ในโอกาสเฉลิมพระชนมพรรษา ครบ 70 พรรษา และได้แสดงความจงรักภักดีผ่านการทำกิจกรรมจิตอาสาเพื่อพัฒนาและสร้างคุณประโยชน์ให้ชุมชน
ทั้งนี้ กรมส่งเสริมอุตสาหกรรม หรือ DIPROM (ดีพร้อม) ได้ดำเนินกิจกรรมจิตอาสามาอย่างต่อเนื่อง โดยมีวัตถุประสงค์เพื่อให้ภาครัฐ ภาคเอกชน และประชาชนได้ร่วมทำกิจกรรมที่เป็นประโยชน์ต่อส่วนรวม สอดคล้องกับการพัฒนาพื้นที่ และช่วยแก้ไขความเดือดร้อนของคนในชุมชน อาทิ การช่วยเหลือผู้ประสบภัย การขุดลอกคูคลองระบายน้ำ การปลูกป่า การดูแลรักษาความสะอาดชุมชน เป็นต้น สำหรับในพื้นที่ จ.ชัยนาท ซึ่งมีผักตบชวาเป็นวัชพืชอยู่เป็นจำนวนมาก การจัดกิจกรรมครั้งนี้มีส่วนช่วยให้ชุมชนมีแนวทางการสร้างมูลค่าเพิ่มจากผักตบชวา โดยนำมาแปรรูปเป็นผลิตภัณฑ์ต่างๆ สร้างงาน สร้างรายได้ให้ครัวเรือน และช่วยลดมลพิษ ตามแนวทางการพัฒนา BCG ของรัฐบาล ซึ่งกรมส่งเสริมอุตสาหกรรมได้สนับสนุนการเรียนรู้ผ่านกิจกรรมต่างๆ ประกอบด้วย การรวบรวมผักตบชวา การคัดแยกผักตบชวา กระบวนการตากแห้ง และการแปรรูปผักตบชวา และได้สนับสนุนเครื่องจักรให้กับผู้ประกอบการชุมชนในพื้นที่ จำนวน 5 เครื่อง
...................
วันพุธที่ 24 สิงหาคม 2565
รองโฆษกรัฐบาลย้ำเตือน อย่าหลงเชื่อกลลวงมิจฉาชีพ แบงค์ชาติรวมข้ออ้างหลอกโอน ดูเลย!
รองโฆษกรัฐบาลย้ำเตือน อย่าหลงเชื่อกลลวงมิจฉาชีพ แบงค์ชาติรวมข้ออ้างหลอกโอน ดูเลย!
วันที่ 24 สิงหาคม 2565 นางสาวรัชดา ธนาดิเรก รองโฆษกประจำสำนักนายกรัฐมนตรี ย้ำเตือนประชาชนระวังถูกมิจฉาชีพหลอกให้โอนเงิน ทำธุรกรรมการเงินออนไลน์ หรือให้เปิดเผยข้อมูลส่วนตัวในรูปแบบต่าง ๆ ถึงแม้ทุกภาคส่วนจะพยายามแจ้งเตือนให้ประชาชนให้รับทราบกลโกงของมิจฉาชีพมาอย่างต่อเนื่อง แต่มิจฉาชีพได้เปลี่ยนรูปแบบกลโกงรูปแบบใหม่อยู่ตลอดเวลา ขอให้ประชาชนตั้งสติ อย่าหลงเชื่อเวลาพูดคุยทางโทรศัพท์กับคนที่ไม่รู้จัก หรือการแอบอ้างต่าง ๆ เพื่อจะได้ไม่ตกเป็นเหยื่อของมิจฉาชีพ
ทั้งนี้ ศูนย์คุ้มครองผู้ใช้บริการการเงิน ธนาคารแห่งประเทศไทยได้รวบรวมข้ออ้างที่มิจฉาชีพมักใช้จะหลอกเหยื่อ ดังนี้
1. บัญชีเงินฝากถูกอายัด/หนี้บัตรเครดิต : มิจฉาชีพจะขออายัดบัญชีเงินฝากของเหยื่อ อ้างว่าเป็นหนี้บัตรเครดิต หลอกให้เหยื่อตกใจ รีบโอนเงินมาให้
2. บัญชีเงินฝากพัวพันกับการค้ายาเสพติด หรือการฟอกเงิน : มิจฉาชีพ จะอ้างว่าบัญชีเงินฝากของเหยื่อเกี่ยวข้องกับสิ่งผิดกฎหมาย หลอกให้เหยื่อโอนเงินเข้าบัญชีที่เตรียมไว้ โดยอ้างว่าจะทำการตรวจสอบ
3. เงินคืนภาษี : มิจฉาชีพจะอ้างเป็นเจ้าหน้าที่สรรพากร แจ้งเหยื่อว่าได้รับเงินคืนภาษี โดยให้ยืนยันรายการตามคำบอกที่ตู้เอทีเอ็ม ซึ่งแท้จริงแล้วกลับเป็นขั้นตอนที่มิจฉาชีพหลอกให้เหยื่อโอนเงิน
4. โชคดีได้รับเงินรางวัล : มิจฉาชีพจะอ้างเป็นเจ้าหน้าที่บริษัทต่างๆ แจ้งเหยื่อว่าได้รับเงินรางวัลหรือของรางวัลที่มีมูลค่าสูง หลอกให้เหยื่อโอนเงินค่าภาษีมาให้ก่อนรับรางวัล
5. ข้อมูลส่วนตัวหาย : มิจฉาชีพจะอ้างตัวเป็นเจ้าหน้าที่สถาบันการเงิน อ้างว่าทำข้อมูลของเหยื่อสูญหาย เพื่อขอข้อมูลของเหยื่อใหม่ หลังจากนั้นจะนำไปปลอมแปลงหรือใช้บริการทางการเงินแทน
6. โอนเงินผิด : มิจฉาชีพจะติดต่อไปยังสถาบันการเงินของเหยื่อ เพื่อขอสินเชื่อแทนเหยื่อ เมื่อสถาบันการเงินอนุมัติและโอนเงินเข้าบัญชีให้เหยื่อแล้ว มิจฉาชีพจะโทรศัพท์ไปหาเหยื่อ อ้างว่าโอนเงินผิดบัญชี หลอกให้เหยื่อโอนเงินดังกล่าวคืนให้
“หากถูกหลอกขอให้เก็บหลักฐานการโอนเงิน หรือเอกสารที่เกี่ยวข้องเพื่อระงับการโอนเงิน พร้อมแจ้งความกับตำรวจ และลงบันทึกประจำวัน แจ้งกรมสอบสวนคดีพิเศษ หรือ สายด่วน บช.สอท. 1441 หรือ ศูนย์ PCT 081-8663000 ตลอด 24 ชม.” นางสาวรัชดาฯ กล่าว
..........................
วันพฤหัสบดีที่ 7 กรกฎาคม 2565
​PM pleased with advancement of trade and investment cooperation between Thailand and Saudi Arabia through visit of Riyadh Chamber of Commerce
​PM pleased with advancement of trade and investment cooperation between Thailand and Saudi Arabia through visit of Riyadh Chamber of Commerce
July 6, 2022, Government Spokesperson Thanakorn Wangboonkongchana disclosed that Prime Minister and Defense Minister Gen. Prayut Chan-o-cha was very pleased with the visit of Riyadh Chamber of Commerce delegation, comprising 80 Saudi Arabian businessmen who are interested to explore investment opportunities in Thailand, during July 4-8, 2022. The Prime Minister thanked all concerned agencies for working together to advance relations and tangible cooperation between Thailand and Saudi Arabia, and expressed confidence on potential trade and investment opportunities and channels as Thailand could be a bridge linking the two regions.
The visit of Riyadh Chamber of Commerce delegation came after the Prime Minister’s historic visit to Saudi Arabia early this year. The Saudi businessmen will attend the Thai-Saudi Business Forum and Business Matching, and visit Chulalongkorn University’s Halal Science Center to explore proper Halal products for Saudi market. They will also travel to Phuket to prospect trade, tourism and entertainment business opportunities.
According to the Government Spokesperson, areas of cooperation agreed upon during the Prime Minister’s visit to Saudi Arabia are: 1) tourism, 2) energy, 3) labor, 4) food security, 5) healthcare, 6) security, 7) education and religion, 8) trade and investment, and 9) sports and culture. Target products for trade and investment include products in telecommunications and information technology industry, tourism and entertainment, gold and jewelries, agriculture, medicine, and food. Ministry of Commerce expects that product export value to Saudi Arabia increase by 6.2% in 2022 (an increase from 51.5 billion Baht in 2021).
The visit of Riyadh Chamber of Commerce delegation is a good opportunity to build trade confidence and cooperation between Thailand and Saudi Arabia, and promote Thailand as Saudi Arabia’s trade and investment gateway to the region. The Government Spokesperson added that the Prime Minister instructed concerned agencies to expedite cooperation promotion in the 9 areas to further revive relations between Thailand and Saudi Arabia.
วันศุกร์ที่ 26 สิงหาคม 2565
ทหารฟิตเท่ ตอน "10 ท่า ท ทหารฟิตหุ่น"
...
ใครจ้องหน้าคอม-มือถือทั้งวันปวดเมื่อยบ่อย ๆ
ระวัง โรคออฟฟิศซินโดรม..
วิธีแก้ง่ายๆ เปิดดูแล้วทำตามไม่กี่นาที
พร้อมด้วย “10 ท่า...ท. ทหารฟิตหุ่น”
ทำทุกวันหุ่นเท่แน่นอน....
จัดทำโดย : สนพ.สสน.สป ร่วมกับ สสส.
วันจันทร์ที่ 7 มีนาคม 2565
​PM delivers keynote address at launching of “OECD Integrity Review of Thailand 2021”
​PM delivers keynote address at launching of “OECD Integrity Review of Thailand 2021”
March 4, 2022, at 15.00 hrs, Prime Minister and Defense Minister Gen. Prayut Chan-o-cha delivered a keynote address via a videoconference at the launching ceremony of the “OECD Integrity Review of Thailand 2021” which is a full review of the key pillars of the country’s public integrity system conducted by the Organization for Economic Co-operation and Development (OECD), in collaboration with the Office of Public Sector Development Commission (OPDC), and other concerned public agencies and networks. Government Spokesperson Thanakorn Wangboonkongchana disclosed gist of the meeting as follows:
The Prime Minister expressed pleasure of the report launching and publication. Thailand has become the first country in Asia-Pacific completing a full review of the key pillars of the country’s public integrity system, which demonstrates the Government’s continued commitment to investing in public integrity and sharing practices and expertise with OECD countries. This would also lead to an increase of public sector’s accountability on par with the international standard. The Thai Government has been well aware of the impact of corruption against the people and foreign investors, and has sought support from such an international organization as OECD to tackle the issue, especially through the 1st phase of Thailand-OECD Country Programme.
Thailand strives to build transparent and accountable public institutions, foster integrity culture among public officials, and promote the “open government” under which people’s participation on anti-corruption is encouraged. Corruption awareness and shame will also be instilled among government officials and the public to promote trust and ensure that the country can be propelled down a path of sustained economic growth.
The Prime Minister expressed confidence that the Thai Government and OECD would continue to foster cooperation under the 2nd phase of the Thailand-OECD Country Programme, which is now under the negotiation, to elevate people’s wellbeing in accordance with OECD’s principle: “Better Policies for Better Lives”. The Prime Minister also took the opportunity to thank all concerned agencies for their support and engagement toward the success.
วันเสาร์ที่ 16 ตุลาคม 2564
“เฉลิมชัย” บุกสงขลา ติดตามสถานการณ์น้ำ
“เฉลิมชัย” บุกสงขลา ติดตามสถานการณ์น้ำ เตรียมรับปริมาณน้ำฝนและเก็บกักน้ำไว้ใช้เพื่ออุปโภค-บริโภค และด้านการเกษตร
ดร.เฉลิมชัย ศรีอ่อน รัฐมนตรีว่าการกระทรวงเกษตรและสหกรณ์ลงพื้นที่ติดตามสถานการณ์น้ำ ณ อ่างเก็บน้ำพรุพลีควาย อ.นาหม่อม จ.สงขลา ซึ่งอ่างเก็บน้ำดังกล่าว มีความจุ 1.500 ล้าน ลบ.ม. ครอบคลุมพื้นที่ 187 ไร่ เป็นแหล่งน้ำต้นทุน สำหรับอุปโภค-บริโภค แก่ราษฎรประมาณ 750 ครัวเรือน ช่วยเหลือพื้นที่เกษตรกรรม ประมาณ 500 ไร่ ช่วยบรรเทาอุทกภัย บริเวณอำเภอนาหม่อม และพื้นที่ใกล้เคียง อีกทั้งยังเป็นสถานที่ท่องเที่ยวและนันทนาการ ซึ่งอ่างเก็บน้ำพรุพลีควายนี้ได้ดำเนินการแล้วเสร็จ 100% และได้รับการส่งมอบให้กับโครงการชลประทานสงขลา เมื่อวันที่ 29 มี.ค. 64 ที่ผ่านมา ขณะนี้อยู่ระหว่างจัดตั้งกลุ่มผู้ใช้น้ำ และจะถ่ายโอนภารกิจระบบกระจายน้ำให้องค์การปกครองส่วนท้องถิ่นต่อไป
อย่างไรก็ตาม กรมชลประทานมีแนวทางในการพัฒนาพื้นที่รอบอ่างเก็บน้ำพลุพลีควาย โดยการปรับปรุงถนนลาดยาง ปรับปรุงท่อส่งน้ำ พร้อมอาคารประกอบ เพิ่มพื้นที่สีเขียวและปรับปรุงภูมิทัศน์บริเวณหัวงาน ก่อสร้างระบบระบายน้ำ และปรับปรุงลาด Slope อ่างเก็บน้ำ ซึ่งพร้อมให้การสนับสนุนการดำเนินการดังกล่าว เพื่อให้เกิดประโยชน์ต่อพี่น้องชาวจังหวัดสงขลาเพิ่มมากขึ้น
ทั้งนี้ อ่างเก็บน้ำพรุพลีควาย เป็น 1 ใน 4 อ่างเก็บน้ำในลุ่มน้ำคลองอู่ตะเภา ที่ประกอบไปด้วย อ่างฯคลองสะเดา อ่างฯคลองจำไหร อ่างฯคลองหลา และอ่างฯพรุพลีควาย ปัจจุบัน (ข้อมูล ณ วันที่ 14 ต.ค. 64) มีปริมาณน้ำในอ่างเก็บน้ำรวมกันทั้ง 4 แหล่ง จำนวน 36.505 ล้าน ลบ.ม. ซึ่งยังสามารถรับน้ำได้อีก 49.156 ล้าน ลบ.ม.
วันศุกร์ที่ 18 กุมภาพันธ์ 2565
รองปลัดฯ อำพันธุ์ ติดตามงานส่งเสริมและพัฒนาเกลือทะเลไทย
รองปลัดฯ อำพันธุ์ ติดตามงานส่งเสริมและพัฒนาเกลือทะเลไทย มุ่งหวังยกระดับเกลือทะเลควบคู่อนุรักษ์ภูมิปัญญา
นายอำพันธุ์ เวฬุตันติ รองปลัดกระทรวงเกษตรและสหกรณ์ ลงพื้นที่ติดตามการดำเนินงานขับเคลื่อนการส่งเสริมและพัฒนาเกลือทะเลไทย ณ พื้นที่การทำนาเกลือ อำเภอเมือง จังหวัดสมุทรสาคร โดยจังหวัดสมุทรสาครมีเกษตรกรผู้ทำนาเกลือที่ขึ้นทะเบียนเกษตรกร จำนวน 482 ราย มีการส่งเสริมการพัฒนากระบวนการผลิตเกลือทะเลให้ได้คุณภาพมาตรฐาน และการแปรรูปเกลือทะเลเป็นผลิตภัณฑ์ต่าง ๆ เพื่อเพิ่มมูลค่าให้กับเกลือทะเล
นอกจากนี้ ได้ติดตามความก้าวหน้าโครงการยกระดับแปลงใหญ่ด้วยเกษตรสมัยใหม่และเชื่อมโยงตลาดของกลุ่มแปลงใหญ่เกลือทะเล หมู่ 5 ตำบลบ้านบ่อ อำเภอเมือง จังหวัดสมุทรสาคร ซึ่งได้รับงบประมาณสนับสนุนจากงบเงินกู้ตาม พ.ร.ก.ให้อำนาจกระทรวงการคลังกู้เงินเพื่อช่วยเหลือ เยียวยา และฟื้นฟูเศรษฐกิจและสังคมที่ได้รับผลกระทบจากโควิด-19 ที่กระทรวงเกษตรและสหกรณ์ขอจัดสรรให้กับแปลงใหญ่ทั่วประเทศ โดยกลุ่มแปลงใหญ่เกลือทะเลฯ ได้รับงบประมาณสนับสนุน 2,208,000 บาท ดำเนินกิจกรรมปูแผ่นผ้าใบ HDPE แปลงนาเกลือทะเล จำนวน 12 แปลง เพื่อยกระดับการผลิตเกลือทะเลให้มีคุณภาพมาตรฐานด้วยนวัตกรรมการผลิตที่จะช่วยลดการปนเปื้อนของเกลือ ผลผลิตเกลือที่ได้ตรงตามความต้องการของตลาด ทั้งนี้ ได้มอบหมายหน่วยงานที่เกี่ยวข้องเข้ามาติดตามความก้าวหน้าและประเมินผล เพื่อให้การดำเนินงานของโครงการสำเร็จตามวัตถุประสงค์โครงการต่อไป
วันเสาร์ที่ 14 พฤษภาคม 2565
นายกฯ กล่าวถ้อยแถลงในการหารือระหว่างอาหารกลางวัน ย้ำความร่วมมืออาเซียน-สหรัฐฯ ที่เข้มแข็ง
เพื่อก้าวผ่านความท้าทาย สู่ยุคใหม่ที่มั่นคงและยั่งยืน
วันนี้ (วันศุกร์ที่ 13 พฤษภาคม 2565) เวลา 11.30 น. ตามเวลาท้องถิ่นสหรัฐอเมริกา ณ กระทรวงการต่างประเทศสหรัฐอเมริกา กรุงวอชิงตัน สหรัฐฯ พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม ร่วมกล่าวถ้อยแถลงในการหารือระหว่างอาหารกลางวัน (Working Lunch) ระหว่างผู้นำอาเซียนกับนางคามาลา เดวี แฮร์ริส (The Honorable Kamala Devi Harris) รองประธานาธิบดีแห่งสหรัฐอเมริกา ในประเด็นเกี่ยวกับความสัมพันธ์อาเซียน – สหรัฐอเมริกา ภายหลังเสร็จสิ้นการหารือ นายธนกร วังบุญคงชนะ โฆษกประจำสำนักนายกรัฐมนตรี สรุปสาระสำคัญจากคำกล่าวของนายกรัฐมนตรี ดังนี้
นายกรัฐมนตรีขอบคุณรองประธานาธิบดีที่ให้การต้อนรับอย่างอบอุ่น งานเลี้ยงอาหารกลางวันในวันนี้ถือเป็นโอกาสอันดีในการหารือกำหนดทิศทางความสัมพันธ์อาเซียน-สหรัฐฯ ซึ่งนายกรัฐมนตรีเห็นพ้องกับรองประธานาธิบดีว่า “ประวัติศาสตร์ในศตวรรษที่ 21 จะถูกจารึกขึ้นในภูมิภาคอินโด-แปซิฟิก” โดยอาเซียน-สหรัฐฯ ต้องร่วมมือกันอย่างแข็งขันเพื่อก้าวผ่านความท้าทายใหม่ในหลายประการ
การรับมือและฟื้นฟูจากโควิด-19 และการส่งเสริมความมั่นคงด้านสาธารณสุขในระยะยาว เป็นเรื่องสำคัญเร่งด่วน โดยนายกรัฐมนตรีเห็นว่า สหรัฐฯ สามารถขยายความร่วมมือกับอาเซียนในด้านการวิจัย การพัฒนายาและเวชภัณฑ์ที่จำเป็น การขยายฐานการผลิตวัคซีนในภูมิภาค รวมถึงการพัฒนาการแพทย์สมัยใหม่ เพื่อเสริมสร้างความมั่นคงด้านสาธารณสุขและเพิ่มขีดความสามารถด้านนวัตกรรมให้กับภูมิภาค โดยไทยมี “ศูนย์จีโนมิกส์” ในเขตพัฒนาพิเศษภาคตะวันออก (EEC) ซึ่งจะเป็นจุดเริ่มต้นสำคัญของการพัฒนาระบบสาธารณสุขไทยให้มีประสิทธิภาพและความแม่นยำมากขึ้น
การพัฒนาทุนมนุษย์ จะช่วยสร้างความเข้มแข็งและภูมิคุ้มกันให้กับภูมิภาค โดยเฉพาะในยุค 4IR ซึ่งเทคโนโลยีดิจิทัลเข้ามามีบทบาทในทุกมิติ โดยสหรัฐฯ สามารถเข้ามาลงทุนและช่วยพัฒนา รวมถึงสนับสนุนผู้ประกอบการดิจิทัลสตาร์ทอัพและผู้ประกอบการ MSMEs ในอาเซียนได้ ในขณะเดียวกันไทยก็มีพื้นที่ Thailand Digital Valley ใน EECi ด้วย
ความร่วมมือทางทะเล จะเป็นประโยชน์ต่ออาเซียน-สหรัฐฯ ซึ่งเชื่อมโยงกันด้วยมหาสมุทรแปซิฟิก การบริหารจัดการสถานการณ์ทางทะเลให้มีความมั่นคง ปลอดภัย และตั้งอยู่บนกฎกติกา จะทำให้ทุกฝ่ายสามารถใช้ประโยชน์จากทรัพยากรทางทะเลได้อย่างยั่งยืน ไทยจึงให้ความสำคัญกับการส่งเสริมความร่วมมือทางทะเลในภูมิภาคมาโดยตลอด โดยเฉพาะการต่อต้านการประมง IUU นอกจากนี้ ไทยจริงจังในการบังคับใช้กฎหมาย โดยผลักดันให้มีการจัดตั้งเครือข่ายอาเซียนเพื่อการต่อต้านการประมง IUU เพื่อเป็นศูนย์กลางแลกเปลี่ยนข้อมูลและหารือการบังคับใช้กฎหมายที่เกี่ยวข้อง โดยสหรัฐฯ สามารถมีบทบาทในการแบ่งปันแนวปฏิบัติที่เป็นมาตรฐานสากล และถ่ายทอดเทคโนโลยี เพื่อเพิ่มประสิทธิภาพในการติดตาม ควบคุม และเฝ้าระวังการทำประมง IUU ให้แก่อาเซียน ซึ่งจะเป็นประโยชน์ต่ออุตสาหกรรมประมงที่ยั่งยืนของภูมิภาค และช่วยฟื้นคืนความหลากหลายทางชีวภาพและสิ่งแวดล้อมให้แก่มหาสมุทร
นายกรัฐมนตรีกล่าวเพิ่มเติมว่า ความร่วมมือเหล่านี้ล้วนเป็นความร่วมมือที่สร้างสรรค์ โดยจะนำมาซึ่งการพัฒนาและความเจริญเติบโตที่ยั่งยืนในภูมิภาค จึงหวังว่า อาเซียนและสหรัฐฯ จะมุ่งมั่นขับเคลื่อนความร่วมมืออย่างจริงจัง เพื่อส่งเสริมความสัมพันธ์ให้ก้าวสู่ยุคใหม่อย่างมั่นคงต่อไป
วันพุธที่ 29 มิถุนายน 2565
​โฆษกรัฐบาลยินดีท่องเที่ยวไทยสัญญาณบวก ประชาชนทะยอยลงทะเบียน “เราเที่ยวด้วยกันเฟส 4”
ขณะที่ “นายกฯ” กำชับตำรวจ-พื้นที่ท่องเที่ยว เตรียมพร้อมรับช่วงวันหยุดยาว ก.ค. นี้ พร้อมขอผู้ประกอบการอย่าฉวยโอกาสขึ้นราคาอาหาร/ที่พัก เพื่อร่วมกันเดินหน้ากระตุ้นเศรษฐกิจและการท่องเที่ยวภายในประเทศ
วันนี้ (29 มิถุนายน 2565) นายธนกร วังบุญคงชนะ โฆษกประจำสำนักนายกรัฐมนตรี เผยความคืบหน้าโครงการเราเที่ยวด้วยกันเฟส 4 ส่วนต่อขยาย ตามที่ประชุมคณะรัฐมนตรีมีมติเพิ่ม 1.5 ล้านสิทธิ และขยายระยะเวลาโครงการไปจนสิ้นสุดเดือนตุลาคม 2565 โดยเริ่มเปิดให้ประชาชนลงทะเบียนเข้าร่วมโครงการฯ ไปเมื่อวันที่ 27 มิ.ย. ที่ผ่านมาเป็นวันแรก ซึ่งมีกระแสตอบรับที่ดี ประชาชนให้ความสนใจ ลงทะเบียนเพื่อใช้บริการช่วงเดือนกรกฎาคม ที่มีวันหยุดยาวติดต่อกัน ทั้งนี้ พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม ได้ติดตามการดำเนินโครงการฯ มาโดยตลอด และกำชับให้ทุกหน่วยงานที่เกี่ยวข้องอำนวยความสะดวก ดูแลความปลอดภัยของนักเที่ยวทั้งในและต่างประเทศ ตลอดจนเร่งประชาสัมพันธ์ข้อมูลและกิจกรรมการท่องเที่ยวที่หลากหลาย เพื่อเป็นทางเลือกแก่พี่น้องประชาชนและกระตุ้นให้เกิดการท่องเที่ยวภายในประเทศมากขึ้น
โฆษกประจำสำนักนายกรัฐมนตรี กล่าวเพิ่มเติมว่า โครงการเราเที่ยวกันเฟส 4 ส่วนขยาย ได้เปิดให้ประชาชนผู้ไม่เคยลงทะเบียนรับสิทธิ สามารถลงทะเบียนเข้าร่วมโครงการฯ ได้ตั้งแต่วันที่ 27 มิถุนายน 2565 เป็นต้นไป ผ่านทางเว็บไซต์ www.เราเที่ยวด้วยกัน.com และสำหรับผู้ที่เคยลงทะเบียนโครงการเราเที่ยวกันเฟส 1 - 4 แล้ว สามารถกดรับหลักเกณฑ์และเงื่อนไขบนแอปพลิเคชันเป๋าตัง โดยไม่ต้องลงทะเบียนรับสิทธิใหม่ ทั้งนี้ เริ่มจองโรงแรมและที่พักได้ตั้งแต่วันที่ 1 กรกฎาคม – 23 ตุลาคม 2565 และเริ่มเข้าพักได้ตั้งแต่วันที่ 8 กรกฎาคม – 31 ตุลาคม 2565 ในส่วนตั๋วเครื่องบินจะเปิดให้ลงทะเบียน โดยเป็นตั๋วที่จองและออกเดินทางตั้งแต่วันที่ 3 กรกฎาคม – 5 พฤศจิกายน 2565
“โครงการเราเที่ยวด้วยกันเฟส 4” เป็นโครงการที่รัฐบาลดำเนินการต่อเนื่อง ได้รับกระแสตอบรับเป็นอย่างดี โดยกระตุ้นให้เกิดการใช้จ่ายของภาคประชาชนผ่านการท่องเที่ยวภายในประเทศ ซึ่งจะช่วยเพิ่มสภาพคล่องให้ผู้ประกอบการธุรกิจท่องเที่ยวและธุรกิจที่เกี่ยวเนื่อง รวมทั้งสร้างงานสร้างอาชีพ ตลอดจนฟื้นฟูเศรษฐกิจของประเทศในองค์รวม โดยนายกรัฐมนตรี ได้กำชับไปยังเจ้าหน้าที่ตำรวจ และหน่วยงานต่างๆในพื้นที่ให้ดูแลความปลอดภัยของนักเที่ยวโดยเฉพาะช่วงวันหยุดยาวในเดือนกรกฎาคมนี้ พร้อมขอความร่วมมือไปยังผู้ประกอบการที่เข้าร่วมโครงการทุกราย ให้คงกำหนดราคาที่พักในราคาปกติและเป็นธรรม อย่าฉวยโอกาสที่มีโครงการสนับสนุนจากรัฐบาลในการปรับขึ้นราคาผู้ประกอบการ เพื่อร่วมกันเดินหน้ากระตุ้นเศรษฐกิจและการท่องเที่ยวภายในประเทศ” นายธนกรฯ กล่าว
วันอังคารที่ 12 เมษายน 2565
ครม.เห็นชอบร่างกรอบความร่วมมือว่าด้วยการส่งเสริมความร่วมมือด้านการเรียนการสอนภาษาจีนเดินหน้าพัฒนาหลักสูตรการเรียนการสอนและการวิจัยเพื่อพัฒนาการเรียนการสอนภาษาจีน
ครม.เห็นชอบร่างกรอบความร่วมมือว่าด้วยการส่งเสริมความร่วมมือด้านการเรียนการสอนภาษาจีนเดินหน้าพัฒนาหลักสูตรการเรียนการสอนและการวิจัยเพื่อพัฒนาการเรียนการสอนภาษาจีน
วันที่ 12 เมษายน 2565 น.ส.ไตรศุลีไตรสรณกุล รองโฆษกประจำสำนักนายกรัฐมนตรีกล่าวว่า คณะรัฐมนตรี (ครม.) เห็นชอบร่างกรอบความร่วมมือว่าด้วยการส่งเสริมความร่วมมือด้านการเรียนการสอนภาษาจีนระหว่าง กระทรวงการอุดมศึกษา วิทยาศาสตร์ วิจัยและนวัตกรรม (อว.) กับศูนย์แลกเปลี่ยนและส่งเสริมความร่วมมือด้านภาษาจีนระหว่างประเทศ กระทรวงศึกษาธิการแห่งสาธารณรัฐประชาชนจีน เพื่อกระชับความร่วมมือในด้านการแลกเปลี่ยนภาษาและวัฒนธรรม การพัฒนาหลักสูตรภาษาจีนและการสอนภาษาจีนและอาชีวศึกษาและเทคโนโลยี พร้อมทั้งอนุมัติให้ปลัดกระทรวงอว.เป็นผู้ลงนามในกรอบความร่วมมือฯดังกล่าว ร่วมกับนายหม่า เจี้ยนเฟย ผู้อำนวยการศูนย์ความร่วมมือด้านภาษาจีนฯ ซึ่งคาดว่าจะมีพิธีลงนามในวันที่ 20 เมษายน 2565 โดยทางอว.จะเรียนเชิญสมเด็จพระมหารัชมงคลมุนี ประธานสถาบันขงจื่อเส้นทางสายไหมทางทะเล ลงนามเป็นพยาน
สำหรับกรอบความร่วมมือฯครั้งนี้จะมีผลนับตั้งแต่วันที่ทั้ง 2 ฝ่ายลงนาม โดยจะมีอายุ 5 ปี และขยายเวลาออกไปอีก 5 ปีโดยอัตโนมัติ เว้นแต่ฝ่ายใดฝ่ายหนึ่งแจ้งยกเลิกเป็นลายลักษณ์อักษรให้อีกฝ่ายหนึ่งได้ทราบล่วงหน้าอย่างน้อย 90 วัน โดยมีกรอบแนวทางความร่วมมือ เช่น การดำเนินการโครงการให้ทุนการศึกษาแก่ครูสอนภาษาจีนในระดับปริญญาตรี ปริญญาโท และปริญญาเอก การพัฒนาอาจารย์และครูผู้สอนระดับอาชีวศึกษาในด้านภาษาจีนและอาชีวศึกษาและเทคโนโลยี และการจัดส่งครูอาสาสมัครสอนภาษาจีนไปยังสถาบันอุดมศึกษา
นอกจากนี้ครม.ยังให้ความเห็นชอบร่างกรอบความร่วมมือว่าด้วยการส่งเสริมความร่วมมือด้านการเรียนการสอนภาษาจีนระหว่างกระทรวงศึกษาธิการของไทยกับศูนย์แลกเปลี่ยนและส่งเสริมความร่วมมือด้านภาษาจีนระหว่างประเทศ กระทรวงศึกษาธิการของจีน พร้อมอนุมัติให้ปลัดกระทรวงศึกษาธิการเป็นผู้ลงนามในกรอบความร่วมมือฯ เพื่อใช้เป็นแนวทางการดำเนินความร่วมมือในด้านการส่งเสริมและพัฒนาการศึกษาภาษาจีนระหว่างประเทศ เช่น การพัฒนาหลักสูตรการเรียนการสอนภาษาจีน การวิจัยเพื่อพัฒนาการเรียนการสอนภาษาจีน และการมอบทุนการศึกษาและฝึกอบรมครูสอนภาษาจีนชาวไทย
วันพุธที่ 19 มกราคม 2565
ครม. เคาะ 1,480 ลบ. ดันโครงการพาณิชย์...ลดราคา! ช่วยประชาชน ปี 2565
.....
ที่ประชุม ครม. (18 ม.ค. 65) อนุมัติงบประมาณรายจ่ายงบกลาง รายการเงินสำรองจ่ายเพื่อกรณีฉุกเฉินหรือจำเป็น วงเงินรวมทั้งสิ้น 1,480 ล้านบาท เพื่อดำเนินโครงการพาณิชย์...ลดราคา! ช่วยประชาชน ปี 2565 ระยะเวลาดำเนินการ 90 วัน โดยมีรายละเอียดดังนี้
.
1.การจำหน่ายสินค้าที่จำเป็นต่อการครองชีพ ผ่านช่องทางต่าง ๆ เช่น ร้านสะดวกซื้อ ห้างท้องถิ่น ตลาด พื้นที่สาธารณะหรือลานอเนกประสงค์และสถานีบริการน้ำมันกว่า 3,000 จุดทั่วประเทศ และการจำหน่ายผ่านรถ Mobile กว่า 50 คัน ในพื้นที่ กทม. และปริมณฑล
2.การจัดหาและจำหน่ายสินค้าที่จำเป็นต่อการครองชีพตามชนิด ปริมาณ และราคาตามที่กรมการค้าภายในกำหนด เช่น สินค้าเกษตร เนื้อไก่ ไข่ไก่จากสมาคม/ผู้ค้าปลีก/ค้าส่ง/Supplier ในพื้นที่ เพื่อจำหน่ายในจุดจำหน่าย
3.การประชาสัมพันธ์เพื่อให้ประชาชนรับทราบในวงกว้างผ่านสื่อต่าง ๆ รวมทั้งจัดกิจกรรมรณรงค์กระตุ้นการบริโภค
.
โครงการดังกล่าวจะช่วยลดภาระค่าครองชีพและบรรเทาความเดือดร้อนแก่ประชาชนในช่วงการระบาดของโควิด-19 และภาวะการปรับราคาสินค้าขึ้นอย่างต่อเนื่อง เพิ่มช่องทางในการเลือกซื้อสินค้าอุปโภคบริโภคในราคาประหยัด รวมทั้งกระตุ้นเศรษฐกิจฐานรากและการบริโภค
#ไทยคู่ฟ้า#ร่วมต้านโควิด19
-------------------
วันจันทร์ที่ 14 กุมภาพันธ์ 2565
กรมบัญชีกลางเพิ่มความคล่องตัวการจัดซื้อจัดจ้าง กรณีวงเงินไม่เกิน 100 ลบ. ขานรับนโยบายเร่งรัดการเบิกจ่ายงบประมาณภาครัฐ
ตามมติ ครม.เรื่องการติดตามเร่งรัดการเบิกจ่ายงบประมาณและการใช้จ่ายภาครัฐ ประจำปีงบประมาณ พ.ศ. 2565 ซึ่งกำหนดเป้าหมายการเบิกจ่ายงบประมาณรายจ่ายในภาพรวมไม่น้อยกว่าร้อยละ 93 การเบิกจ่ายงบประมาณรายจ่ายประจำไม่น้อยกว่าร้อยละ 98
นางสาวกุลยา ตันติเตมิท อธิบดีกรมบัญชีกลาง เปิดเผยว่า ตามมติคณะรัฐมนตรีเรื่องการติดตามเร่งรัดการเบิกจ่ายงบประมาณและการใช้จ่ายภาครัฐ ประจำปีงบประมาณ พ.ศ. 2565 ซึ่งกำหนดเป้าหมายการเบิกจ่ายงบประมาณรายจ่ายในภาพรวมไม่น้อยกว่าร้อยละ 93 การเบิกจ่ายงบประมาณรายจ่ายประจำไม่น้อยกว่าร้อยละ 98การเบิกจ่ายงบประมาณรายจ่ายลงทุนไม่น้อยกว่าร้อยละ 75 และการใช้จ่ายงบประมาณรายจ่ายภาพรวม ร้อยละ 100 ดังนั้น เพื่อให้การเร่งรัดการใช้จ่ายเงินงบประมาณเกิดความคล่องตัว รวดเร็ว และสอดคล้องกับมติคณะรัฐมนตรี อันจะทำให้เม็ดเงินลงสู่ระบบเศรษฐกิจโดยเร็ว คณะกรรมการวินิจฉัยปัญหาการจัดซื้อจัดจ้างและการบริหารพัสดุภาครัฐ (คณะกรรมการวินิจฉัย) จึงได้กำหนดแนวทางปฏิบัติสำหรับวงเงินการจัดซื้อจัดจ้างไม่เกิน 100 ล้านบาท โดยมีสาระสำคัญ ดังนี้
การเผยแพร่ร่างประกาศและร่างเอกสารซื้อหรือจ้าง
- วิธีประกวดราคาอิเล็กทรอนิกส์ (e-bidding) วงเงินเกิน 500,000 บาท แต่ไม่เกิน 10,000,000 บาท ให้อยู่ในดุลพินิจของหัวหน้าหน่วยงานของรัฐ ที่จะให้มีการเผยแพร่เพื่อรับฟังความคิดเห็นจากผู้ประกอบการหรือไม่ก็ได้
การเผยแพร่ประกาศและเอกสารซื้อหรือจ้าง
- การซื้อการจ้างด้วยวิธี e-bidding วงเงินเกิน 500,000 บาท แต่ไม่เกิน 100,000,000 บาท ให้หน่วยงานของรัฐเผยแพร่ประกาศและเอกสารซื้อหรือจ้างสำหรับการซื้อหรือจ้างครั้งหนึ่ง ไม่น้อยกว่า 3 วันทำการ
- การซื้อการจ้างด้วยวิธี e-bidding วงเงินเกิน 100,000,000 บาท ให้หน่วยงานของรัฐเผยแพร่ประกาศและเอกสารซื้อหรือจ้างด้วยวิธีประกวดราคาอิเล็กทรอนิกส์ ไม่น้อยกว่า 20 วันทำการ
- การจ้างที่ปรึกษา และการจ้างออกแบบหรือควบคุมงานก่อสร้าง ให้หน่วยงานของรัฐเผยแพร่ประกาศและเอกสารการจ้าง เป็นเวลาติดต่อกันไม่น้อยกว่า 3 วันทำการ
"การกำหนดแนวทางปฏิบัติสำหรับวงเงินการจัดซื้อจัดจ้างไม่เกิน 100,000,000 บาท กำหนดขึ้นเพื่อให้หน่วยงานของรัฐสามารถดำเนินการจัดซื้อจัดจ้างในปีงบประมาณ พ.ศ. 2565 ได้อย่างคล่องตัว และรวดเร็วมากยิ่งขึ้น สอดคล้องกับนโยบายของรัฐบาลที่ต้องการฟื้นฟูเศรษฐกิจภายในประเทศ หลังจากเกิดสถานการณ์การแพร่ระบาด
ของโรคโควิด 19 ให้เป็นไปในทิศทางที่ดีขึ้น ทั้งนี้ หากมีข้อสงสัยสอบถามเพิ่มเติมได้ที่ Call Center กรมบัญชีกลาง 02 270 6400 กด 3 ในวัน เวลาราชการ" อธิบดีกรมบัญชีกลาง กล่าว
วันพฤหัสบดีที่ 3 มีนาคม 2565
การทางพิเศษแห่งประเทศไทย เตรียมความพร้อมระบบ M-Flow บนทางพิเศษฉลองรัช
ก่อนเปิดให้บริการในเดือนกรกฎาคม 2565
​ การทางพิเศษแห่งประเทศไทย (กทพ.) กระทรวงคมนาคม เตรียมความพร้อมระบบเก็บค่าผ่านทางพิเศษอัตโนมัติแบบไม่มีไม้กั้น (Multi-Lane Free Flow: M-Flow) โดยอยู่ระหว่างการพัฒนาระบบเพื่ออำนวยความสะดวกแก่ผู้ใช้บริการบัตร Easy Pass เพื่อเชื่อมโยงจากฐานข้อมูลเดิมไปใช้ในการลงทะเบียน M-Flow ได้โดยง่าย ลดขั้นตอนในการเติมข้อมูล และเตรียมความพร้อมเพื่อสร้างการรับรู้ล่วงหน้าก่อนเปิดให้บริการบนทางพิเศษ ระยะที่ 1 ในเดือนกรกฎาคม 2565
​  ตามที่ กทพ. ได้ดำเนินการระบบเก็บค่าผ่านทางพิเศษอัตโนมัติแบบไม่มีไม้กั้น (Multi-Lane Free Flow: M-Flow) โดยร่วมกับกรมทางหลวง (ทล.) ในการบูรณาการให้เป็นไปในรูปแบบและมาตรฐานเดียวกัน (Single Platform System) บนทางพิเศษ ระยะที่ 1 ทางพิเศษฉลองรัช จำนวน 3 ด่าน ประกอบด้วย ด่านสุขาภิบาล 5-1 ด่านสุขาภิบาล 5-2 และด่านจตุโชติ ซึ่งที่ผ่านมา ทล. ได้เปิดให้บริการ M-Flow บนทางหลวงพิเศษระหว่างเมืองหมายเลข 9 ที่ด่านธัญบุรี 1 ด่านธัญบุรี 2 ด่านทับช้าง 1 และด่านทับช้าง 2 ไปเมื่อวันที่ 15 กุมภาพันธ์ 2565 นั้น ปัจจุบัน กทพ. อยู่ระหว่างการศึกษาและนำผลจากการเปิดให้บริการดังกล่าวไปพัฒนาการดำเนินงาน โดยอยู่ระหว่างการพัฒนาระบบเพื่ออำนวยความสะดวกแก่ผู้ใช้บริการบัตร Easy Passเพื่อเชื่อมโยงจากฐานข้อมูลเดิมไปใช้ในการลงทะเบียน M-Flow ได้โดยง่าย ลดขั้นตอนในการเติมข้อมูล และเตรียมความพร้อม เพื่อประชาสัมพันธ์สร้างการรับรู้ล่วงหน้าก่อนเปิดให้บริการ M-Flow บนทางพิเศษ ระยะที่ 1 ทางพิเศษฉลองรัช ทั้ง 3 ด่าน ในเดือนกรกฎาคม 2565
​นอกจากนี้ ในส่วนของการปรับปรุงกายภาพหน้าด่านเก็บค่าผ่านทางพิเศษเพื่อรองรับระบบ M-Flow ที่ ด่านสุขาภิบาล 5-1 และด่านสุขาภิบาล 5-2 กทพ. ได้ดำเนินการจนแล้วเสร็จตามแผนงาน คงเหลือเพียงด่านจตุโชติที่อยู่ระหว่างดำเนินการปรับปรุง และจะแล้วเสร็จภายในวันที่ 5 มีนาคม 2565 ในส่วนของงานติดตั้งอุปกรณ์ของระบบ (Multi-Lane Free Flow: M-Flow) และการพัฒนาซอฟต์แวร์เพื่อเชื่อมต่อระบบ M-Flow กับ Single Platform System ของ ทล. ขณะนี้มีความก้าวหน้าในการดำเนินงานที่ร้อยละ 88.15
วันพฤหัสบดีที่ 5 พฤษภาคม 2565
กรมทางหลวงขยายทางหลวงหมายเลข 348 สายอำเภออรัญประเทศ - อำเภอโคกสูง แล้วเสร็จ
พื่อรองรับเขตเศรษฐกิจพิเศษสระแก้ว ตามนโยบายของ นายศักดิ์สยาม  ชิดชอบ รัฐมนตรีว่าการกระทรวงคมนาคม ที่ต้องการบูรณาการพัฒนาด้านคมนาคมและระบบโลจิสติกส์
นายสราวุธ ทรงศิวิไล อธิบดีกรมทางหลวง กระทรวงคมนาคม เปิดเผยว่า ทางหลวงแผ่นดินหมายเลข 348 สายอรัญประเทศ - นางรอง หรือ ถนนธนวิถี เป็นเส้นทางที่เชื่อมต่อระหว่างภาคตะวันออกกับภาคอีสานตอนใต้ มีจุดเริ่มต้นบริเวณตัวอำเภออรัญประเทศ จังหวัดสระแก้ว ผ่านอำเภอโคกสูง สิ้นสุดที่ทางหลวงแผ่นดินหมายเลข 24 (ถนนเดชอุดม) ที่อำเภอนางรอง จังหวัดบุรีรัมย์ ระยะทางประมาณ 141 กิโลเมตร อยู่ในความดูแลของแขวงทางหลวงสระแก้ว (วัฒนานคร) และแขวงทางหลวงบุรีรัมย์ สำนักทางหลวงที่ 10 นครราชสีมา โครงการดังกล่าวเป็นการก่อสร้างเพื่อเป็นโครงการสนับสนุนเขตเศรษฐกิจพิเศษสระแก้ว เป็นโครงการสำคัญตามมติคณะกรรมการร่วมภาครัฐและเอกชนเพื่อแก้ไขปัญหาทางเศรษฐกิจ (กรอ.) ช่วยแก้ไขปัญหาจราจร ลดอุบัติเหตุ เพิ่มประสิทธิภาพในการรองรับจราจร เพิ่มความสะดวกในการเดินทางของผู้สัญจรในพื้นที่จังหวัดสระแก้ว และบุรีรัมย์ให้มีความคล่องตัวมากขึ้น
โครงการก่อสร้างทางหลวงหมายเลข 348 สายอำเภออรัญประเทศ - อำเภอโคกสูง เดิมทางสายนี้เป็นทางหลวงขนาด 2 ช่องจราจรไป - กลับ แต่เนื่องจากปัจจุบันไม่สามารถรองรับปริมาณจราจรที่เพิ่มจำนนมากขึ้น จึงได้ทำการขยายช่องจราจร โดยเริ่มก่อสร้างระหว่าง กม. ที่ 2+700 - 22+664 ระยะทาง 19.96 กิโลเมตร ในพื้นที่อำเภออรัญประเทศ จังหวัดสระแก้ว เป็นมาตรฐานทางชั้นพิเศษ 4 ช่องจราจร ขยายคันทางจาก 2 ช่องจราจร เป็น 4 ช่องจราจร (ไป - กลับข้างละ 2 ช่องจราจร) กว้างช่องละ 3.5 เมตร ผิวทางและไหล่ทางเป็นแอสฟัลท์คอนกรีต ไหล่ทางด้านนอกกว้าง 2.5 เมตร แบ่งทิศทางจราจรด้วยเกาะกลางแบบยก กว้าง 5.1 เมตร พร้อมติดตั้งไฟฟ้าแสงสว่าง ไฟสัญญาณจราจร ไฟกระพริบบนทางหลวง ก่อสร้างศาลาทางหลวงและสะพานลอยคนเดินข้ามเพื่อให้เกิดประโยชน์สูงสุด วงเงินงบประมาณ 900,525,944 บาท ทั้งนี้ เมื่อโครงการดังกล่าวก่อสร้างแล้วเสร็จจะเป็นการรองรับเขตเศรษฐกิจพิเศษตามแนวชายแดน ของชาวสระแก้ว อรัญประเทศ และโคกสูง ช่วยเพิ่มประสิทธิภาพโครงข่ายโลจิสติกส์ของประเทศ เพื่อพัฒนาไปสู่การเป็นศูนย์กลางคมนาคมขนส่งของภูมิภาคอาเซียน เกิดความสะดวกรวดเร็วในการเดินทาง ลดค่าใช้จ่าย และระยะเวลาในการเดินทางทำให้โครงข่ายทางหลวงของประเทศมีความสมบูรณ์ยิ่งขึ้น ช่วยเพิ่มความปลอดภัยและลดการเกิดอุบัติเหตุบนถนน ช่วยแก้ไขปัญหาการจราจรติดขัดในช่วงเทศกาล พัฒนาคุณภาพชีวิตความเป็นอยู่ของประชาชนในภูมิภาคให้ดีขึ้น กรมทางหลวงขอความร่วมมือผู้ใช้ทางปฏิบัติตาม “ชีวิตวิถีใหม่ ขับขี่อย่างปลอดภัย ไร้อุบัติเหตุ” ขับขี่ด้วยความระมัดระวังเพื่อความปลอดภัยของตัวท่านและผู้ร่วมทาง ประชาชนสามารถสอบถามเส้นทางการเดินทางได้ที่สายด่วนกรมทางหลวง โทร. 1586 (โทรฟรีทุกเครือข่ายตลอด 24 ชั่วโมง)
วันอาทิตย์ที่ 8 พฤษภาคม 2565
โฆษกรัฐบาลเผยประชาชนพึงพอใจ “มหกรรมไกล่เกลี่ยหนี้สินครัวเรือน” ยุติธรรม “สมศักดิ์” เดินหน้าตามนโยบาย “นายกฯ” ลงพื้นที่ช่วยลดความเครียด คลายความกังวล สร้างคุณภาพชีวิตที่ดีขึ้น
โฆษกรัฐบาลเผยประชาชนพึงพอใจ “มหกรรมไกล่เกลี่ยหนี้สินครัวเรือน” ยุติธรรม “สมศักดิ์”เดินหน้าตามนโยบาย “นายกฯ” ลงพื้นที่ช่วยลดความเครียด คลายความกังวล สร้างคุณภาพชีวิตที่ดีขึ้น
วันที่ 8 พ.ค. 65 นายธนกร วังบุญคงชนะ โฆษกประจำสำนักนายกรัฐมนตรี กล่าวว่า ตามที่ พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม ได้กำหนดให้ปี 2565 เป็นปีแห่งการแก้หนี้ภาคครัวเรือน รวมทั้งได้กำหนดประเด็นต่าง ๆ ในการแก้ไขปัญหา อาทิ การแก้ไขปัญหาหนี้กองทุนเงินให้กู้ยืมเพื่อการศึกษา การแก้ไขปัญหาหนี้เช่าซื้อรถยนต์และจักรยานยนต์ การแก้ไขปัญหาบัตรเครดิตและสินเชื่อส่วนบุคคล การปรับปรุงขั้นตอนกระบวนการยุติธรรมให้เอื้อต่อการแก้ไขปัญหาหนี้สิน นั้น
นายธนกรฯ กล่าวว่า นายสมศักดิ์ เทพสุทิน รัฐมนตรีว่าการกระทรวงยุติธรรม พร้อมหน่วยงานภายใต้กำกับ ได้บูรณาการร่วมกับกองทุนเงินให้กู้ยืมเพื่อการศึกษา (กยศ.) และสถาบันการเงิน ได้ขับเคลื่อนจัดกระบวนการไกล่เกลี่ยหนี้สินครัวเรือนทั่วประเทศขึ้นอย่างต่อเนื่อง โดยมีประชาชนที่เป็นหนี้ให้ความสนใจเข้าร่วมโครงการไกล่เกลี่ยหนี้เป็นจำนวนมาก สามารถช่วยเหลือประชาชนในการแก้ไขปัญหาหนี้สินอย่างเป็นธรรม ทำให้เจ้าหนี้ได้รับชำระหนี้ และลูกหนี้สามารถชำระหนี้ได้ ลดการฟ้องคดี สร้างความพึงใจต่อเจ้าหนี้และลูกหนี้ ลดความเครียดคลายความกังวลลง ส่งผลต่อการใช้ชีวิตประจำวัน ทำให้ประชาชนมีคุณภาพชีวิตที่ดีขึ้น
“ขอเชิญชวนประชาชนเข้าร่วมโครงการงานมหกรรมไกล่เกลี่ยหนี้สินครัวเรือน โดยเฉพาะกลุ่มที่ค้างชำระหนี้ที่ถูกบอกเลิกสัญญาและกำลังจะถูกฟ้อง ประจำปี 2563 และประจำปี 2564ซึ่งไม่สามารถชำระหนี้ให้เป็นปกติได้ภายในเดือนพฤษภาคม 2565ขอให้ติดตามและลงทะเบียนเข้าร่วมโครงการฯ เพื่อที่หน่วยงานภาครัฐจะได้ให้ความช่วยเหลือต่อไป” นายธนกรฯ กล่าว
วันอังคารที่ 19 ตุลาคม 2564
ส.อ.ท. เผยต่อ รมว.อว. งาน FTI EXPO 2022 จะนำเสนอศักยภาพของอุตสาหกรรม เพื่อจุดประกายการเปลี่ยนแปลงครั้งใหญ่ของวงการอุตสาหกรรมไทย
ส.อ.ท. เผยต่อ รมว.อว. งาน FTI EXPO 2022 จะนำเสนอศักยภาพของอุตสาหกรรม เพื่อจุดประกายการเปลี่ยนแปลงครั้งใหญ่ของวงการอุตสาหกรรมไทย
[1]
(18 ตุลาคม 2564) สภาอุตสาหกรรมแห่งประเทศไทย (ส.อ.ท.) นำโดย นายสุพันธุ์ มงคลสุธี ประธานสภาอุตสาหกรรมแห่งประเทศไทย พร้อมคณะ เข้าพบหารือกับ ศ. (พิเศษ) ดร.เอนก เหล่าธรรมทัศน์ รัฐมนตรีว่าการกระทรวงการอุดมศึกษา วิทยาศาสตร์ วิจัยและนวัตกรรม (รมว.อว.) เรื่องงาน FTI EXPO 2022 สภาอุตสาหกรรมเอ็กซ์โป SHAPING THE FUTURE INDUSTRY WITH BCG ECONOMY นำเสนอศักยภาพของอุตสาหกรรม เพื่อจุดประกายการเปลี่ยนแปลงครั้งใหญ่ของวงการอุตสาหกรรมไทย โดยมี ศ.ดร.นพ.สิริฤกษ์ ทรงศิวิไล ปลัดกระทรวงการอุดมศึกษาฯ, ผศ.ดร.ดวงฤทธิ์ เบ็ญจาธิกุล ชัยรุ่งเรือง เลขานุการรัฐมนตรีว่าการและโฆษกกระทรวงการอุดมศึกษาฯ, ดร.พัชรินรุจา จันทโรนานนท์ ที่ปรึกษารัฐมนตรีว่าการกระทรวงการอุดมศึกษาฯ, ดร.ดนุช ตันเทอดทิตย์ กรรมการผู้ช่วยรัฐมนตรีประจำกระทรวงการอุดมศึกษาฯ เข้าร่วมประชุม ณ ห้องประชุมรัฐมนตรีชั้น 2 อาคารพระจอมเกล้า สป.อว.
[3] [4] [5]
[2]
สภาอุตสาหกรรมแห่งประเทศไทย เผยว่า งาน FTI EXPO 2022 สภาอุตสาหกรรมเอ็กซ์โป SHAPING THE FUTURE INDUSTRY WITH BCG ECONOMY ในครั้งนี้จะนำเสนอศักยภาพของอุตสาหกรรม เพื่อจุดประกายการเปลี่ยนแปลง ครั้งใหญ่ของวงการอุตสาหกรรมไทย บนพื้นที่กว่า 30,000 ตร.ม. ณ ศูนย์ประชุมนานาชาติเชียงใหม่ฯ เป็นงานแสดงสินค้า การประชุมสัมมนาและการเจรจาธุรกิจ ครอบคลุม 11 คลัสเตอร์ธุรกิจ ได้แก่ อาหาร, ยางและไม้ยางพารา, แฟชั่นและไลฟ์สไตล์, การพิมพ์และบรรจุภัณฑ์, พลังงานที่เป็นมิตรกับสิ่งแวดล้อม, ผลิตภัณฑ์สุขภาพและความงาม, วิศวกรรมเครื่องจักรกลและงานโลหะ, ยานยนต์, เครื่องใช้ไฟฟ้า อิเล็กทรอนิกส์และเครื่องปรับอากาศ, ปิโตรเคมี และ วัสดุก่อสร้าง พร้อมชูแนวคิด BCG (Bio Circular Green Economy) นอกจากนั้นยังมีบูธนานาชาติ (International Pavillion) โดย ส.อ.ท. ได้ร่วมมือหน่วยงานพันธมิตรและสถาบันการศึกษา ขานรับนโยบายการเปิดประเทศ และคาดว่าการจัดงานครั้งนี้จะมีมีผู้เข้าร่วมงานถึง 100,000 คน และยอดการเจรจาธุรกิจภายในงานไม่ต่ำกว่า 1,000 ล้านบาท
[6] [7] [8]
[9] [10] [11]
นอกจากนั้นการจัดงาน FTI EXPO 2022 ยังเป็นการแสดงศักยภาพยกระดับความก้าวหน้าของภาคอุตสาหกรรมเป้าหมายในระดับประเทศ ภายใต้แนวคิด BCG ECONOMY รวมถึงความเข้มแข็งขององค์กรสภาอุตสาหกรรมแห่งประเทศไทย พร้อมทั้งยกระดับขีดความสามารถในการแข่งขันสร้างโอกาสในการขยายช่องทางการตลาดอย่างมีประสิทธิภาพพร้อมระดมสุดยอดผู้ประกอบการอุตสาหกรรมชั้นนำที่มีศักยภาพของประเทศ และสร้างการยอมรับต่อผลิตภัณฑ์ไทยที่มีการเชื่อมโยงสู่ระดับสากล และที่สำคัญคือ การสร้างเครือข่ายความร่วมมือในการพัฒนาอุตสาหกรรมในพื้นที่ ระดับภูมิภาคให้เกิดการบูรณาการความร่วมมือระหว่างหน่วยงานภาครัฐ เอกชนและสถาบันการศึกษาต่างๆ
อย่างไรก็ตามผลที่คาดว่าจะเกิดขึ้นหลังจากนี้ คือ จะเกิดการซื้อขายภายในงาน 100,000,000 บาท, โอกาสในการขยายตลาดของ SME คู่ค้าจากในประเทศและต่างประเทศกว่า 100 ราย, ธุรกิจ SME จะขยายตัวเพิ่มขึ้นกว่า 5%, โดยคาดการณ์มูลค่าการเจรจาธุรกิจไว้ที่ 100,000,000 บาท, มูลค่าการส่งออกเพิ่มขึ้นกว่า 10% หรือกว่า 50 ล้านบาท, มีการจ้างงานเพิ่มสูงขึ้น 1,000 อัตรา, เกิดเงินหมุนเวียนในภาค SME 20,000,000 บาท, GDP เพิ่มสูงขึ้นกว่า GDP Growth 0.5% และมูลค่าของ SME เพิ่มขึ้นกว่า 100,000 ล้านบาท
วันอังคารที่ 11 มกราคม 2565
นายกฯ ติดตามสถานการณ์ หมู-ไก่-ไข่ ขึ้นราคา สั่งการทุกหน่วยงานให้ร่วมบูรณาการแก้ไขปัญหาสินค้าราคาแพง ประเมินเพื่อวางแนวทางล่วงหน้าบรรเทาความเดือดร้อนของพี่น้องประชาชน
นายกฯ ติดตามสถานการณ์ หมู-ไก่-ไข่ ขึ้นราคา สั่งการทุกหน่วยงานให้ร่วมบูรณาการแก้ไขปัญหาสินค้าราคาแพง ประเมินเพื่อวางแนวทางล่วงหน้าบรรเทาความเดือดร้อนของพี่น้องประชาชน
นายธนกร วังบุญคงชนะ โฆษกประจำสำนักนายกรัฐมนตรี เปิดเผยว่า พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม ติดตามสถานการณ์ และห่วงใยประชาชนที่ได้รับผลกระทบจากราคาสินค้าโภคภัณฑ์อาหารซึ่งปรับตัวสูงขึ้นในหลายประเภทอย่างใกล้ชิดมาโดยตลอด โดยกำชับสั่งการให้ทุกหน่วยงานที่เกี่ยวข้องร่วมกันบูรณาการแก้ไขปัญหาเพื่อบรรเทาความเดือดร้อนของประชาชนอย่างเร่งด่วน พร้อมทั้งให้ติดตามสถานการณ์ และกำชับให้แต่ละกระทรวงที่เกี่ยวข้อง โดยเฉพาะอย่างยิ่งกระทรวงพาณิชย์ ให้ร่วมกำหนดเป็นมาตรการช่วยเหลือประชาชน ทั้งระยะสั้น และระยะยาวโดยไม่ให้กระทบกลไกตลาด รวมทั้งให้คาดการณ์ไปในอนาคตว่าเมื่อสถานการณ์ราคาสินค้าอุปโภคบริโภค มีราคาสูงขึ้นหลายชนิดอย่างต่อเนื่องเช่นนี้ จะส่งผลให้ราคาสินค้าชนิดใด สูงขึ้นตามมาอีกหรือไม่ ซึ่งนายกรัฐมนตรีต้องการให้กำหนดวิสัยทัศน์ในการแก้ไขปัญหาไปถึงอนาคตเพื่อป้องกันไม่ให้เกิดผลกระทบต่อประชาชน
โฆษกประจำสำนักนายกรัฐมนตรี กล่าวเพิ่มเติมว่า การปรับตัวของราคาสินค้าอุปโภค-บริโภค เป็นไปตามกลไกตลาดอาหารโลก ซึ่งสอดคล้องกับดัชนีราคาอาหารโลก FAO Food Price Index: FFPI) ที่องค์การอาหารและเกษตรแห่งสหประชาชาติ (FAO) รายงานของปี 2564 ไว้ โดยค่าเฉลี่ยของราคาสินค้าอยู่ในระดับสูงสุด นับตั้งแต่เมื่อปี 2554 ทั้งนี้ ราคาสินค้ากลุ่มอาหารสดที่สูงขึ้น เช่น เนื้อหมู เป็นผลกระทบจากต้นทุนการเลี้ยง (อาหารสัตว์ ยารักษาโรค) เพิ่มสูงขึ้น รวมทั้งปัญหาโรคระบาดในสุกรในหลายประเทศและมาตรการลดความเสี่ยงโดยการจำกัดจำนวนการเลี้ยงที่ทำให้ปริมาณสุกรในระบบลดลง ซึ่งจะส่งผลให้ราคาสินค้าที่บริโภคทดแทนกันได้ เช่น ไข่ ไก่ ปลา จะมีแนวโน้มปรับราคาสูงขึ้นในอนาคตได้ ในการนี้ นายกรัฐมนตรีได้สั่งการให้ทุกกระทรวงประเมินสถานการณ์ วางแนวทางและมาตรการต่าง ๆ เพื่อดูแลประชาชน โดยจะต้องแก้ไขทั้งผลกระทบเฉพาะหน้าและเร่งหาแนวทางช่วยเหลือในระยะยาวให้ครอบคลุมทั้งกลุ่มผู้ผลิตสินค้า และประชาชนผู้บริโภค รวมทั้งเน้นย้ำให้ทุกกระทรวงและหน่วยงานที่เกี่ยวข้องควบคุมดูแลให้เหมาะสมกับสถานการณ์และความต้องการของประชาชนเป็นที่ตั้ง
“กรณีที่ราคาสินค้าอุปโภคบริโภคโดยเฉพาะ "ราคาไข่ไก่" และ "เนื้อไก่" เริ่มทยอยปรับราคาสูงขึ้นนั้น นายกรัฐมนตรีได้กำชับให้กระทรวงพาณิชย์ เร่งเพื่อแก้ไขปัญหาโดยด่วน โดยกรมการค้าภายในจะลงพื้นที่ติดตามและหากพบการฉกฉวยขึ้นราคา ก็จะมีการดำเนินคดีอย่างเคร่งครัด เพื่อไม่ให้เป็นการเอารัดเอาเปรียบผู้บริโภค แต่หากมีความจำเป็นต้องขึ้นราคาสินค้าในรายการใดก็สามารถทำเรื่องมายังกระทรวงพาณิชย์ เพื่อพิสูจน์เป็นรายกรณีไปว่ามีความจำเป็น ไม่ให้กระทบต่อเกษตรกรรายย่อยจากการกดราคาทางนโยบาย และเพื่อป้องกันไม่ให้สินค้าขาดตลาดอีก” นายธนกรฯ กล่าว
วันพุธที่ 30 มิถุนายน 2564
ดีอีเอส ร่วมเสวนาหัวข้อ “รู้เท่าทันระเบียบการค้าโลกหลังโควิด – 19” ในงาน
ดีอีเอส ร่วมเสวนาหัวข้อ “รู้เท่าทันระเบียบการค้าโลกหลังโควิด – 19” ในงาน "เปิดประตูอาเซียน-แคนาดา โอกาสการค้าการลงทุนและความร่วมมือ”
เมื่อวันที่ 29 มิถุนายน 2564 นางปิยนุช วุฒิสอน ผู้ตรวจราชการกระทรวงดิจิทัลเพื่อเศรษฐกิจและสังคม ร่วมเป็นวิทยากรในการสัมมนา Webinar Series เรื่อง "เปิดประตูอาเซียน-แคนาดา โอกาสการค้าการลงทุนและความร่วมมือ” ครั้งที่ 2 ผ่านระบบ Video Conference โดยได้ร่วมเสวนา หัวข้อ “รู้เท่าทันระเบียบการค้าโลกหลังโควิด – 19” ร่วมกับผู้แทนจากหน่วยงานภาครัฐ ภาคเอกชน ภาควิชาการ เพื่อแลกเปลี่ยนแนวคิดและมุมมองในการส่งเสริมความร่วมมือและการแสวงหาโอกาสด้านการค้าดิจิทัลและพาณิชย์อิเล็กทรอนิกส์ระหว่างอาเซียนและแคนาดา การเตรียมความพร้อมภายหลังสถานการณ์การแพร่ระบาดของโควิด - ๑๙ และการวางบทบาทและทิศทางของอาเซียนและไทย ซึ่งผลการสัมมนาดังกล่าว จะนำไปใช้ประโยชน์สำหรับการเจรจาจัดทำความตกลงการค้าเสรียุคใหม่บนพื้นฐานของผลประโยชน์ร่วมกันทั้งสองฝ่ายต่อไป
โอกาสนี้ นางปิยนุช วุฒิสอน ผู้ตรวจราชการกระทรวงฯ ได้นำเสนอนโยบายด้านดิจิทัลและกฎระเบียบที่เกี่ยวข้อง ที่มีส่วนขับเคลื่อนเศรษฐกิจดิจิทัลและพาณิชย์อิเล็กทรอนิกส์ ผลกระทบต่อรูปแบบการค้าโลกจากวิกฤติโควิด – ๑๙ และประเด็นท้าทายสำคัญในการรับมือกับการแพร่ระบาด รวมถึงแลกเปลี่ยนมุมมองต่อแนวโน้มและหัวข้อกรอบ การเจรจาการค้าดิจิทัลที่โลกให้ความสนใจภายหลังสถานการณ์การแพร่ระบาดของโควิด - ๑๙ ตลอดจนความพร้อมของไทยในการเจรจาจัดทำความตกลงการค้าเสรีด้านพาณิชย์อิเล็กทรอนิกส์
********************
วันศุกร์ที่ 27 พฤษภาคม 2565
กรมทางหลวงชนบทสำรวจออกแบบโครงสร้างต่างระดับถนนสาย สค.2055
รองรับปริมาณการจราจรจากการขยายตัวของเมืองสู่จังหวัดสมุทรสงครามและสมุทรสาครในอนาคต พร้อมจัดประชุมการมีส่วนร่วมของประชาชน ตามนโยบายของรัฐมนตรีว่าการกระทรวงคมนาคม
กรมทางหลวงชนบท (ทช.) กระทรวงคมนาคม ดำเนินโครงการจัดทำรายงานการประเมินผลกระทบสิ่งแวดล้อมและสำรวจออกแบบโครงสร้างต่างระดับบริเวณจุดตัดทางหลวงแผ่นดินหมายเลข 35 บนทางหลวงชนบทสาย สค.2055 แยกทางหลวงแผ่นดินหมายเลข 35 - เมืองสมุทรสงคราม จังหวัดสมุทรสงคราม และสมุทรสาคร โดยการยกระดับมาตรฐานชั้นทาง เพื่อเพิ่มศักยภาพในการรองรับปริมาณการจราจร จากการขยายตัวของเมืองในอนาคตได้อย่างเต็มประสิทธิภาพ พร้อมจัดประชุมรับฟังความคิดเห็นในทุกขั้นตอนเพื่อให้สอดคล้องกับความต้องการของประชาชนมากที่สุด
ทช. เปิดเผยว่า ทางหลวงชนบทสาย สค.2055 เป็นอีกหนึ่งเส้นทางที่ช่วยแบ่งเบาการจราจรจากถนนสายหลัก เนื่องจากมีจุดเชื่อมต่อกับทางหลวงแผ่นดินหมายเลข 35 (พระรามที่ 2) ซึ่งเป็นเส้นทางที่มีจำนวนปริมาณการจราจรค่อนข้างสูงตลอดทั้งวันจากการคมนาคมขนส่ง ประกอบกับชุมชนโดยรอบสายทางดังกล่าวบริเวณช่วงจังหวัดสมุทรสาครและสมุทรสงครามต่างได้รับอิทธิพลจากการเจริญเติบโตของเมือง จึงมีการขยายตัวของพื้นที่เศรษฐกิจและสิ่งปลูกสร้างเพิ่มมากขึ้นไม่ว่าจะเป็นบ้านจัดสรร ห้างสรรพสินค้าหรือโรงงานอุตสาหกรรม ส่งผลให้เกิดปัญหาการจราจรหนาแน่นโดยเฉพาะในช่วงเวลาเร่งด่วนและวันหยุดเทศกาล แต่ปัจจุบันทางหลวงชนบทสาย สค.2055 มีขนาดเพียง 2 ช่องจราจร (ไป - กลับ) ทช. จึงเห็นควรพัฒนาสายทางดังกล่าวให้สามารถเดินทางได้อย่างสะดวก รวดเร็ว และปลอดภัยมากยิ่งขึ้น ตามนโยบายของนายศักดิ์สยาม ชิดชอบ รัฐมนตรีว่าการกระทรวงคมนาคม ในการพัฒนางานทางในโครงข่ายสนับสนุนการคมนาคมขนส่ง ให้ต่อเนื่องสมบูรณ์ ซึ่ง ทช. ได้ดำเนินโครงการจัดทำรายงานการประเมินผลกระทบสิ่งแวดล้อมและสำรวจออกแบบโครงสร้างต่างระดับบริเวณจุดตัดทางหลวงแผ่นดินหมายเลข 35 บนทางหลวงชนบทสาย สค.2055 แยกทางหลวงแผ่นดินหมายเลข 35 - เมืองสมุทรสงคราม จังหวัดสมุทรสงครามและสมุทรสาครเพื่อศึกษาแนวทางในการพัฒนาทางหลวงชนบทสาย สค.2055 ให้เป็นเส้นทางลัดทางเลี่ยงที่สามารถรองรับปริมาณการจราจรที่คาดว่าจะเพิ่มขึ้น ในอนาคตได้อย่างมีประสิทธิภาพมากที่สุด โดยมีการศึกษาแนวเส้นทางเริ่มต้นบริเวณจุดตัดทางหลวงแผ่นดินหมายเลข 35 ช่วง กม.ที่ 44+800 วางแนวไปทางทิศตะวันตกเฉียงเหนือแล้วเลี้ยวซ้ายไปตามแนวถนนลูกรังเดิม ในช่วง กม. ที่ 1+950 เป็นระยะทางประมาณ 1,500 เมตร จากนั้นข้ามคลองสุนัขหอนและมุ่งตรงเข้าสู่แนวเส้นทางเดิมของถนนสาย สค.2055 ไปสิ้นสุดโครงการบริเวณทางแยกลาดใหญ่ในช่วง กม. ที่ 12+298 ซึ่งเป็นจุดตัดทางหลวงชนบทสาย สค.2006 รวมระยะทางประมาณ 12 กิโลเมตร
ปัจจุบันโครงการดังกล่าวอยู่ระหว่างการคัดเลือกรูปแบบโครงการ เนื่องจากในระยะทาง 2 กิโลเมตร จากจุดกึ่งกลางของแนวเส้นทางอยู่ในพื้นที่ชุ่มน้ำดอนหอยหลอดและแหล่งประวัติศาสตร์คลองสุนัขหอน จึงต้องจัดทำรายงานการประเมินผลกระทบสิ่งแวดล้อม (EIA) ควบคู่ไปด้วย นอกจากนี้ ระหว่างดำเนินโครงการ จะมีการจัดประชุมรับฟังความคิดเห็นของประชาชนและผู้ที่เกี่ยวข้อง ทั้งหมด 3 ครั้ง เพื่อนำเสนอข้อมูลรายละเอียดโครงการ แนวทางและขอบเขตการดำเนินงาน ตลอดจนแลกเปลี่ยนความคิดเห็นและข้อเสนอแนะ โดยการประชุมครั้งที่ 1 ได้จัดขึ้นระหว่างวันที่ 6 - 9 กุมภาพันธ์ 2565 และครั้งที่ 2 ระหว่างวันที่ 5 - 6 พฤษภาคม 2565 ซึ่งผู้เข้าร่วมประชุมส่วนใหญ่เห็นด้วยและร่วมกันแสดงความคิดเห็นในประเด็นต่าง ๆ อันจะนำไปสู่การดำเนินโครงการที่สอดคล้องกับความต้องการของประชาชนในพื้นที่และส่งผลกระทบต่อสิ่งแวดล้อมน้อยที่สุด จากนั้นในส่วนของครั้งที่ 3 จะจัดขึ้นเพื่อนำเสนอข้อสรุปผลการศึกษาต่อไป
วันอังคารที่ 15 กุมภาพันธ์ 2565
ท่าอากาศยานน่านนคร เตรียมความพร้อมรับไทยไลอ้อนแอร์เปิดบินน่าน
เพื่อกระตุ้นเศรษฐกิจการท่องเที่ยว
วันที่ 15 กุมภาพันธ์ 2565 นายจรุณ มีสมบูรณ์ รองอธิบดีกรมท่าอากาศยาน ด้านมาตรฐาน กระทรวงคมนาคม พร้อมด้วย นายวีระวัฒน์ ทะคง ผู้อำนวยการท่าอากาศยานน่านนคร ร่วมประชุมหารือเตรียมความพร้อมในการเปิดเที่ยวบินปฐมฤกษ์ของสายการบินไทยไลอ้อนแอร์ เส้นทาง “ดอนเมือง-น่าน-ดอนเมือง” กับคณะผู้บริหารสายการบินไทยไลอ้อนแอร์ โดยมี นายวิบูรณ์ แววบัณฑิต ผู้ว่าราชการจังหวัดน่าน ให้เกียรติเข้าร่วมการประชุมหารือดังกล่าว ณ ห้องรับรองพิเศษ 1 ท่าอากาศยานน่านนคร จังหวัดน่าน
โดยการเปิดเที่ยวบินปฐมฤกษ์นี้ มีวัตถุประสงค์เพื่อเป็นการเปิดเส้นทางบินใหม่ของสายการบินไทยไลอ้อนแอร์ เพื่อเป็นการกระตุ้นเศรษฐกิจการท่องเที่ยว โดยจะทำการบินทุกวัน วันละ 2 เที่ยวบิน เส้นทางบิน ดอนเมือง - น่าน - ดอนเมือง ด้วยเครื่องบิน B738 เที่ยวบินปฐมฤกษ์ ในวันนี้จึงได้มีการประชุมหารือเพื่อเตรียมความพร้อมในด้านต่าง ๆ ในการอำนวยความสะดวก และรองรับการเดินทางของประชาชน และนักท่องเที่ยวที่จะเดินทางมายังจังหวัดน่าน ควบคู่ไปกับมาตรการควบคุมการแพร่ระบาดของโรคติดเชื้อไวรัสโคโรนา 2019 (COVID-19) ของจังหวัด ซึ่งการหารือเป็นไปด้วยความเรียบร้อย อีกทั้ง ผู้ว่าราชการจังหวัดน่านได้เสนอให้กรมท่าอากาศยานพิจารณาเรื่องการขยายห้องผู้โดยสารขาออก เพื่อรองรับจำนวนผู้โดยสารที่เพิ่มมากขึ้น โดยปัจจุบันท่าอากาศยานน่านนครมีสายการบินให้บริการ 3 สายการบิน ได้แก่ สายการบินไทยสมายล์ สายการบินนกแอร์ และสายการบินแอร์เอเชีย โดยเปิดให้บริการทุกวัน สัปดาห์ละประมาณ 42 เที่ยวบินต่อสัปดาห์
ในการนี้ ท่าอากาศยานน่านนคร กรมท่าอากาศยาน มีความพร้อมที่จะอำนวยความสะดวก และยินดีต้อนรับประชาชนและนักท่องเที่ยวที่จะเดินทางมายังจังหวัดน่าน โดยคำนึงถึงมาตรการป้องกันการแพร่ระบาดของโรคติดเชื้อไวรัสโคโรนา 2019 (COVID-19) ซึ่งท่าอากาศยานน่านนครได้ปฏิบัติตามประกาศของสำนักงานการบินพลเรือนแห่งประเทศไทย และมาตรการของกระทรวงสาธารณสุขอย่างเคร่งครัด เพื่อสร้างความมั่นใจให้กับผู้ใช้บริการ โดยผู้มาใช้บริการทุกคนจะต้องสวมหน้ากากอนามัยตลอดเวลาขณะอยู่ในท่าอากาศยาน และอยู่บนเครื่องบิน เว้นระยะห่างที่นั่งพักคอยผู้โดยสาร และกำหนดเครื่องหมายแสดงตำแหน่งการยืนเข้าแถว เว้นระยะห่าง 1 เมตร (Social Distancing) นอกจากนี้ ยังได้จัดจุดคัดกรองบริเวณหน้าประตูทางเข้าอาคารผู้โดยสาร และหน้าประตูก่อนขึ้นเครื่องบิน เพื่อความปลอดภัยของผู้โดยสารและบุคลากรทุกคน
วันพฤหัสบดีที่ 24 มีนาคม 2565
กรมทางหลวงชนบทมุ่งยกระดับมาตรฐานงานทางและสะพานอย่างต่อเนื่อง เดินหน้าพัฒนาระบบควบคุมคุณภาพวัสดุและงานก่อสร้างทาง (QCS) เพิ่มประสิทธิภาพความปลอดภัยและสร้างความมั่นใจให้ผู้ใช้เส้นทาง
กรมทางหลวงชนบท (ทช.) กระทรวงคมนาคม ดำเนินโครงการพัฒนาระบบควบคุมคุณภาพวัสดุและงานก่อสร้างทาง (Quality Control System: QCS) เพื่อติดตามและตรวจสอบผลการปฏิบัติงานของโครงการก่อสร้างให้เป็นไปตามมาตรฐานงานทางของ ทช. พร้อมมุ่งพัฒนากระบวนงานให้มีประสิทธิภาพ
กรมทางหลวงชนบท (ทช.) กระทรวงคมนาคม ดำเนินโครงการพัฒนาระบบควบคุมคุณภาพวัสดุและงานก่อสร้างทาง (Quality Control System: QCS) เพื่อติดตามและตรวจสอบผลการปฏิบัติงานของโครงการก่อสร้างให้เป็นไปตามมาตรฐานงานทางของ ทช. พร้อมมุ่งพัฒนากระบวนงานให้มีประสิทธิภาพสูงสุดในทุกขั้นตอน สร้างความมั่นใจในการเดินทางให้กับประชาชนผู้ใช้ถนนทางหลวงชนบท ตามนโยบายของนายศักดิ์สยาม ชิดชอบ รัฐมนตรีว่าการกระทรวงคมนาคม ที่คำนึงถึงความสำคัญของมาตรฐานในการดำเนินงานทุกขั้นตอน เพื่อให้งานทางและสะพานในโครงข่ายมีคุณภาพและประสิทธิภาพการใช้งานในระยะยาว
นายอภิรัฐ ไชยวงศ์น้อย อธิบดีกรมทางหลวงชนบท เปิดเผยว่า เนื่องจากจำนวนเส้นทางในโครงข่ายทางหลวงชนบทที่กระจายตัวอยู่ในหลายพื้นที่มีการพัฒนาโครงข่ายเพิ่มขึ้นในแต่ละปี ทช. จึงได้มีนโยบายในการติดตาม ตรวจสอบและควบคุมคุณภาพงานก่อสร้างอย่างต่อเนื่อง โดยการกำหนดแนวทางเพื่อพัฒนามาตรฐานการก่อสร้าง การบูรณะ และการบำรุงรักษาให้เป็นไปในทิศทางเดียวกันทั้งส่วนกลางและส่วนภูมิภาค สอดคล้องกับแผนงานพัฒนาโครงข่ายทางหลวงชนบททั่วประเทศอย่างมีประสิทธิภาพ ซึ่งสำนักวิเคราะห์วิจัยและพัฒนาได้ดำเนินโครงการพัฒนาระบบการควบคุมคุณภาพวัสดุและงานก่อสร้างทาง (QCS) เพื่อตรวจสอบคุณภาพของวัสดุที่ใช้ในทุกขั้นตอน พร้อมทั้งติดตามกระบวนการดำเนินงานทางและสะพานให้มีการปฏิบัติงานอย่างรัดกุมมีประสิทธิภาพตามมาตรฐานที่ ทช. กำหนด โดยดำเนินการตรวจสอบตั้งแต่ก่อนเริ่มดำเนินการ ระหว่างดำเนินการ และหลังจากดำเนินการแล้วเสร็จ ซึ่งแบ่งเป็น 3 ระดับ (Triple Check) ดังนี้
ระดับที่ 1 หน่วยควบคุมคุณภาพแขวงทางหลวงชนบททั้ง 76 จังหวัด ดำเนินการตรวจสอบและทดสอบคุณภาพวัสดุทุกชั้นทาง (Must Check) ขณะการดำเนินการก่อสร้างทุกขั้นตอนและทุกโครงการ เพื่อควบคุมความสม่ำเสมอของวัสดุที่นำมาใช้
ระดับที่ 2 หน่วยควบคุมคุณภาพสำนักงานทางหลวงชนบทที่ 1 - 18 ดำเนินการทดสอบอีกครั้งหลังจากผ่านการทดสอบในระดับที่ 1 เรียบร้อยแล้ว เพื่อเป็นการสอบทาน (Spot Check) ให้เกิดความมั่นใจว่าคุณสมบัติและส่วนผสมของวัสดุที่นำมาใช้เป็นไปตามมาตรฐานที่กำหนดไว้
ระดับที่ 3 หน่วยควบคุมคุณภาพสำนักวิเคราะห์ วิจัยและพัฒนา ดำเนินการตรวจสอบคุณภาพงานก่อสร้าง โดยการสุ่มตรวจสอบ (Random Check) ในโครงการก่อสร้างที่มีอยู่ทั่วประเทศ ซึ่งเป็นการสอบทานโดยหน่วยงานส่วนกลางอีกครั้ง เพื่อตรวจสอบว่าทุกโครงการมีการใช้วัสดุที่มีคุณภาพและมีกระบวนงานก่อสร้างที่ได้มาตรฐานงานทางของ ทช.
อย่างไรก็ตาม ทช. ได้มีเป้าหมายให้การดำเนินการควบคุมคุณภาพวัสดุและงานก่อสร้างทางทุกโครงการเป็นไปอย่างเคร่งครัดและต่อเนื่อง โดยคงวิธีการตรวจติดตามให้เป็นไปตามเกณฑ์มาตรฐานของ ทช. เอาไว้ ซึ่งหากมีกรณีที่ตรวจสอบพบความบกพร่อง จะนำปัญหาดังกล่าวมาเป็นแนวทางสำหรับการพัฒนามาตรฐานการควบคุมคุณภาพและกระบวนงานก่อสร้างให้ดียิ่งขึ้นต่อไปในอนาคต
วันศุกร์ที่ 21 มกราคม 2565
การทางพิเศษแห่งประเทศไทย แจ้งปิดช่องเก็บค่าผ่านทางพิเศษฉลองรัช บริเวณด่านเก็บค่า    ผ่านทางพิเศษ สุขาภิบาล 5 - 1
เพื่อดำเนินงานติดตั้งอุปกรณ์ของระบบ M-Flow
การทางพิเศษแห่งประเทศไทย (กทพ.) กระทรวงคมนาคม แจ้งปิดช่องเก็บค่าผ่านทางพิเศษ ของทางพิเศษฉลองรัช บริเวณด่านเก็บค่าผ่านทางพิเศษสุขาภิบาล 5 - 1 เพื่อติดตั้งโครงป้ายคร่อมช่องจราจร (Overhead Gantry) งานติดตั้งอุปกรณ์ของระบบ Multi - Lane Free Flow (M-Flow) และพัฒนาซอฟต์แวร์ และการเชื่อมต่อระบบ M-Flow กับ Single Platform System ของกรมทางหลวง ระยะที่ 1 ในคืนวันอาทิตย์ที่ 23 มกราคม 2565 ต่อเนื่องเช้าวันจันทร์ที่ 24 มกราคม 2565 ระหว่างเวลา 22.00 - 04.00 น. โดยจะปิดช่องจราจรทุกช่องทางชั่วคราวต่อเนื่องไม่เกินครั้งละ 10 นาที เพื่อให้มีผลกระทบกับผู้ใช้ทางน้อยที่สุด
​ทั้งนี้ กทพ. ได้ติดตั้งป้ายประชาสัมพันธ์ ป้ายเตือน ไฟสัญญาณจราจรวับวาบ และกรวยยางบริเวณหน้าด่านเก็บค่าผ่านทางพิเศษดังกล่าว ซึ่ง กทพ. ต้องขออภัยในความไม่สะดวกมา ณ ที่นี้
วันศุกร์ที่ 19 พฤศจิกายน 2564
ผลการปราบปรามผู้กระทำผิดกฎหมายสรรพสามิตประจำปีงบประมาณ พ.ศ. 2565 ระหว่างวันที่ 12 – 18 พฤศจิกายน 2564
ผลการปราบปรามผู้กระทำผิดกฎหมายสรรพสามิตประจำปีงบประมาณ พ.ศ. 2565 ระหว่างวันที่ 12 – 18 พฤศจิกายน 2564 พบการกระทำผิด จำนวน 611 คดี คิดเป็นเงินค่าปรับ 11.67 ล้านบาท
นายณัฐกร อุเทนสุต ที่ปรึกษาด้านพัฒนาระบบควบคุมทางสรรพสามิต ในฐานะโฆษกกรมสรรพสามิต เปิดเผยว่า ได้ดำเนินงานตามมาตรการเชิงรุกในการป้องกันและปราบปรามผู้กระทำผิดกฎหมายสรรพสามิตตามพระราชบัญญัติภาษีสรรพสามิต พ.ศ. 2560 และจูงใจผู้ที่อยู่นอกระบบให้เข้ามาสู่ระบบภาษี ซึ่งที่ผ่านมา กรมสรรพสามิตได้จัดทำแผนเฉพาะกิจปราบปรามผู้กระทำผิดกฎหมายสรรพสามิตโดยระดมกำลังเจ้าหน้าที่ชุดเฉพาะกิจจากสำนักตรวจสอบ ป้องกันและปราบปราม และเจ้าหน้าที่สรรพสามิต พื้นที่ทั่วประเทศพร้อมสนธิกำลังกับหน่วยงานที่เกี่ยวข้องร่วมกันตรวจสอบและปราบปรามการกระทำผิดกฎหมายสรรพสามิตตามพื้นที่เป้าหมายที่คาดว่าอาจมีการกระทำผิด เพื่อสร้างความเป็นธรรม โปร่งใส และ ความมั่นใจให้แก่ผู้ประกอบการที่เสียภาษีโดยสุจริต และเพื่อเป็นมาตรการเสริมทางอ้อมในการดูแลสุขภาพของผู้บริโภคให้บริโภคสินค้าที่ปลอดภัยและได้มาตรฐาน
สำหรับผลการปราบปรามผู้กระทำผิดกฎหมายสรรพสามิตทั่วประเทศ ปีงบประมาณ 2565 (ระหว่างวันที่ 12 – 18 พฤศจิกายน 2564) พบว่ามีการกระทำผิด จำนวน 611 คดี คิดเป็นเงินค่าปรับ 11.67 ล้านบาท โดยแยกเป็น สุรา จำนวน 300 คดี ค่าปรับ 2.30 ล้านบาท ยาสูบ จำนวน 254 คดี ค่าปรับ 7.81 ล้านบาท ไพ่ จำนวน 8 คดี ค่าปรับ 0.12 ล้านบาท น้ำมันและผลิตภัณฑ์น้ำมัน จำนวน 17 คดี ค่าปรับ 0.31 ล้านบาท น้ำหอม จำนวน 3 คดี ค่าปรับ 0.03 ล้านบาท รถจักรยานยนต์ จำนวน 20 คดี ค่าปรับ 0.51 ล้านบาท และสินค้าอื่น ๆ จำนวน 9 คดี ค่าปรับ 0.59 ล้านบาท โดยมีของกลางแยกเป็นน้ำสุรา จำนวน 1,450.080 ลิตร ยาสูบ จำนวน 14,674 ซอง ไพ่ จำนวน 528 สำรับ น้ำมันและผลิตภัณฑ์น้ำมัน จำนวน 4,275.000 ลิตร น้ำหอม จำนวน 1,320 ขวด รถจักรยานยนต์ จำนวน 25 คัน
สรุปยอดรวมในปีงบประมาณ พ.ศ. 2564 ตั้งแต่วันที่ 1 ตุลาคม – 18 พฤศจิกายน 2564 พบว่ามีการกระทำผิด จำนวน 3,654 คดี คิดเป็นเงินค่าปรับ 85.31 ล้านบาท โดยแยกเป็น สุรา จำนวน 1,818 คดี ค่าปรับ 15.88 ล้านบาท ยาสูบ จำนวน 1,358 คดี ค่าปรับ 42.49 ล้านบาท ไพ่ จำนวน 52 คดี ค่าปรับ 0.54 ล้านบาท น้ำมันและผลิตภัณฑ์น้ำมัน จำนวน 84 คดี ค่าปรับ 13.61 ล้านบาท น้ำหอม จำนวน 22 คดี ค่าปรับ 1.00 ล้านบาท รถจักรยานยนต์ จำนวน 239 คดี ค่าปรับ จำนวน 5.20 ล้านบาท และสินค้าอื่น ๆ จำนวน 81 คดี ค่าปรับ 6.59 ล้านบาท โดยมีของกลางแยกเป็นน้ำสุรา จำนวน 18,572.755 ลิตร ยาสูบ จำนวน 1,180,520 ซอง ไพ่ จำนวน 2,333 สำรับ น้ำมันและผลิตภัณฑ์น้ำมัน จำนวน 379,768.000 ลิตร น้ำหอม จำนวน 25,633 ขวด รถจักรยานยนต์ จำนวน 292 คัน
“หากประชาชนท่านใดทราบเบาะแสการกระทำความผิดเกี่ยวกับสินค้าที่ต้องเสียภาษีสรรพสามิตสามารถแจ้งโดยตรงได้ที่กรมสรรพสามิต หรือสำนักงานสรรพสามิตพื้นที่ทุกแห่งทั่วประเทศ หรือ Call center 1713 ได้ตลอด 24 ชั่วโมง หรือที่ www.excise.go.th ซึ่งกรมสรรพสามิตจะปกปิดข้อมูลของผู้แจ้งเบาะแสเป็นความลับ”
ฝ่ายประชาสัมพันธ์ สำนักงานเลขานุการกรม กรมสรรพสามิต
โทร/โทรสาร 0 2241 4778
https://webdev.excise.go.th/act2560/suppress-news/37-2564/726-2565-12-18-2564-57